**Επικοινωνιακό πλαίσιο**

Οι µαθητές καλούνται να αξιοποιήσουν στην έκφρασή τους τον κριτικό-αποφαντικό τρόπο µε συγκεκριµένο επικοινωνιακό πλαίσιο:

1. **Άρθρο**

Το άρθρο έχει επικαιρικό χαρακτήρα, δηλαδή αφορμάται πάντα από ένα επίκαιρο γεγονός το οποίο σχολιάζει ή και ερμηνεύει.

~ Συνήθως ζητείται η συγγραφή ενός άρθρου που προορίζεται για σχολική ή τοπική εφημερίδα ή για σχολικό ή τοπικό περιοδικό.

~ Το άρθρο οφείλει να έχει **τίτλο**, στον οποίο με σύντομο και περιεκτικό τρόπο δίνεται το κύριο θέμα. Ο τίτλος, ανάλογα με το ζητούμενο, μπορεί να είναι κυριολεκτικός ή μεταφορικός, ουδέτερος ή ειρωνικός.

~ **Το ύφος** γραφής του άρθρου είναι **σοβαρό** και χρησιμοποιείται συνήθως το **γ΄ πρόσωπο**, ώστε να διασφαλίζεται η επιθυμητή αντικειμενικότητα στη διατύπωση των απόψεων.

~ Η δομή του άρθρου ακολουθεί τον τυπικό τριμερή χωρισμό μιας έκθεσης σε πρόλογο, κύριο θέμα, και επίλογο. Στον πρόλογο, ωστόσο, μπορεί να γίνει αναφορά στο **επικαιρικό γεγονός** που αποτέλεσε το έναυσμα για τη γραφή του άρθρου.

1. **Ομιλία – Εισήγηση**

Εφόσον το κείμενο αυτής της κατηγορίας (ομιλία, διάλεξη, εισήγηση, ανακοίνωση) θα εκφωνηθεί σε κοινό (συμμαθητές, γονείς, δημοτικό συμβούλιο, Βουλή των Εφήβων κ.λπ.) θα πρέπει οπωσδήποτε να έχει **προσφώνηση και αποφώνηση.**

~ Η ομιλία, λοιπόν, ξεκινά πάντοτε με προσφώνηση, η οποία επιλέγεται ανάλογα με το κοινό που ορίζεται στην εκφώνηση του θέματος **(Αγαπητοί συμμαθητές / Αξιότιμοι κύριοι / Αξιοσέβαστοι συνδημότες / Κυρίες και κύριοι / Κύριοι σύνεδροι** κ.λπ.).

~ Το **ύφος** της ομιλίας θα πρέπει να είναι **σοβαρό**· ενώ η χρήση του **γ΄ προσώπου** θα προσδώσει στα λεγόμενα αντικειμενικότητα και καθολικότητα.

~ Στο πλαίσιο της ομιλίας είναι αποδεκτή η χρήση του α΄ προσώπου, κυρίως στον πρόλογο, αν ο ομιλητής θέλει να αναφερθεί στην ιδιότητά του (π.χ. **εκπρόσωπος ενός σχολείου**).

~ Στον πρόλογο μπορεί να γίνει σύντομη αναφορά στην **αφορμή της ομιλίας**. ~ Βασική λειτουργία του προλόγου παραμένει βέβαια, ανεξάρτητα από το επικοινωνιακό πλαίσιο, η παρουσίαση του θέματος.

~ Η ομιλία θα πρέπει να ολοκληρώνεται με μια **επιγραμματική αποφώνηση (Σας ευχαριστώ για το χρόνο σας / Σας ευχαριστώ για την προσοχή σας).**

1. **Δοκίμιο**

Το δοκίμιο είναι αποδεικτικό, όπου ζητούμενο είναι η πρόθεση του γράφοντος να πείσει τον αναγνώστη.

~ Στο αποδεικτικό δοκίμιο (δοκίμιο πειθούς) διατηρείται ένα σοβαρό ύφος γραφής και αξιοποιείται κυρίως η επίκληση στη λογική.

~ Το δοκίμιοδεν απαιτεί κάποια επιπλέον στοιχεία. Ζητείται η σύνθεση ενός κειμένου με την σταθερή τριμερή διάκριση (πρόλογος, κύριο θέμα, επίλογος).

1. **Επιστολή**

Η επιστολή ενδεχομένως να έχει ως αποδέκτη κάποιο **επίσημο πρόσωπο ή φορέα**, οπότε θα πρέπει το ύφος να είναι **σοβαρό και επίσημο**. Ενώ, αντιθέτως, μπορεί να έχει ως αποδέκτη κάποιο φιλικό πρόσωπο, οπότε το ύφος θα πρέπει να είναι πιο οικείο και ανεπίσημο.

Η σύνθεση μιας επιστολής απαιτεί **την αναγραφή του αποδέκτη**, την **ημερομηνία και τον τόπο σύνταξής της**, καθώς και **μια επιγραμματική αναφορά στο θέμα της**. Απαιτεί, επίσης, μιαν αρμόζουσα **προσφώνηση** προς τον αποδέκτη, καθώς και την κατάλληλη **αποφώνηση.**

~ **Στον πρόλογο** της επιστολής θα πρέπει να αναφέρεται το γεγονός που λειτούργησε ως **αφορμή** για την αποστολή της, όπως επίσης και το **διαπραγματευόμενο θέμα.**

~ Στην επιστολή, ανάλογα με τα δεδομένα που παρέχει το θέμα, είναι αποδεκτή η χρήση **του α΄ προσώπου**, κυρίως **στον πρόλογο**. Είναι, θεμιτό ωστόσο, η χρήση του να περιορίζεται στη συνέχεια του κειμένου, ώστε αυτό να μη λάβει ιδιαίτερα υποκειμενική χροιά.

~ Ανάλογα με τον αποδέκτη χρησιμοποιείται και η κατάλληλη **προσφώνηση** (**Αξιότιμε κύριε Πρόεδρε / Υπουργέ / Δήμαρχε / Αγαπητέ φίλε),** όπως αντίστοιχα και η κατάλληλη **αποφώνηση (Με εκτίμηση / Με σεβασμό / Σας ευχαριστώ για την προσοχή σας / Με αγάπη κ.λπ.**).

~ **Στο πάνω αριστερό μέρος** της επιστολής αναγράφεται **ο αποδέκτης**, ενώ στο **δεξιό μέρος η ημερομηνία σύνταξης της επιστολής**. Ύστερα ακολουθεί μια πολύ συνοπτική αναφορά στο γενικό της θέμα, κι αμέσως μετά η προσφώνηση στον αποδέκτη.

~ Η **αποφώνηση** αναγράφεται στο κάτω δεξιό μέρος του κειμένου.

Αθήνα,24/10/2014

Προς τον Διευθυντή του Μουσείου Μπενάκη

κ. Άγγελο Δεληβοριά

Θέμα: Ευχαριστήρια επιστολή για το άρτιο εκπαιδευτικό πρόγραμμα του Μουσείου.

Αξιότιμε κύριε Δεληβοριά

Με εκτίμηση